b'\n_START_ARTICLE_\nGrad \xc5\xa0irje\n_START_PARAGRAPH_\nGrad \xc5\xa0irje (nem\xc5\xa1ko \xc2\xbbScheuern\xc2\xab, \xc2\xbbturn ze Scheyer) je bil srednjeve\xc5\xa1ki gradi\xc4\x8d ali dvorec, katerega prezidano poslopje stoji blizu \xc5\xbeupnijske cerkve v \xc5\xa0irju nad Zidanim mostom.  Po mnogih prezidavah in obnovah so v poslopju sedaj stanovanja.\n_START_SECTION_\nZgodovina\n_START_PARAGRAPH_\n\xc5\xa0irski grad ali dvorec \xc5\xa0irje je nastal iz stolpastega dvora \xc5\xa1irskih vitezov, ki je v pisnih virih omenjen leta 1385 kot hof ze Scheyer. Po dru\xc5\xbeinskem izro\xc4\x8dilu \xc5\xa0irskih, ki pa ni utemeljena v listinah, naj bi rod izviral iz dru\xc5\xbeine bavarskega plemenita\xc5\xa1ev Schuern. Palatinski grof Arnold Schuerski naj bi seleta 907 uprl Henriku  Bavarskemu. Po neuspelem uporu je zbe\xc5\xbeal na Spodnjo \xc5\xa0tajersko ter si v skritem kraju \xc5\xa0irju zgradil \xc5\xa1e danes stoje\xc4\x8di \xc5\xa0irski grad._NEWLINE_V prvi polovici 14. stoletja so bili vitezi \xc5\xa1irski ministerijali in vazali de\xc5\xbeelnega kneza oziroma vsakokratnega gospodarja gospostva La\xc5\xa1ko. Med 1336 in 1456 so tako slu\xc5\xbeili Celjskim grofom. Leta 1337 je omenjenih kar sedem bratov Scheyrov, leta 1374 savinjski arhidiakon dominus Vlricus de Schir, leta 1377 Herman de Scheyr, leta 1441 vitez Ga\xc5\xa1per \xc5\xa0irski, leta 1463 Hans in Jurij \xc5\xa0irska. \xc5\xa0irski stolpasti grad je omenjen leta 1441 (turn ze Scheyrr) in 1463 (turn ze Scheier), leta 1447 pa je Jurij \xc5\xa0irski pri cenitvi posesti opisal \xc5\xa0irje kot gradi\xc4\x8d s stolpom. Leta 1541 so de\xc5\xbeelni stanovi na Kranjskem imenovali Erazma \xc5\xa0irskega (von Scheyer) s Soteske za poslanca de\xc5\xbeele na regensbur\xc5\xa1kem dr\xc5\xbeavnem zboru. Leta 1580 med \xc4\x8dlani cerkvenega sveta Kranjskih de\xc5\xbeelnih stanov najdemo Franca pl. \xc5\xa0irskega. Leta 1613 se kot lastnika omenjata Hildebrand in Ivan Kri\xc5\xa1tof pl. Seheyra. Leta 1630 je Esther pl. Scheyer prodala dvor baronu Jerneju Valvasorju, ki je bil poro\xc4\x8den z njeno sestro Ne\xc5\xbeo pl. Scheyer. Pet let pozneje so ga grad/dvor zasedli in oplenili uporni kmetje, nato so bili lastniki Adam Asch, baron Karel Egkh, Andrej Kopriva od leta 1663, rodbina Curti po letu 1680, gospodje Strassbergerji od leta 1726, Antonija Robida leta 1730,kasneje \xc5\xa1e ve\xc4\x8d drugih. Od leta 1802 je dvorec imel Franc Rath, nato rodbina Krammer in od konca 19. stoletja Albert Dommes. Leta 1897 je grad docela uni\xc4\x8dil po\xc5\xbear. Pred prvo svetovno vojno ga je imel v posesti upokojeni avstrijski feldmar\xc5\xa1al Julij Hornigg. _NEWLINE_Pred drugo svetovno vojno je \xc5\xa0irje imel lekarnar Janko Koritsky iz Ljubljane, ki ga je povsem obnovil. Po letu 1945 je bil v gradu sede\xc5\xbe Kmetijske zadruge in ekonomije, ki so jo po nekaj letih opustili. K dvonadstropnemu stolpu so prizidani \xc5\xa1tirje enonadstropni trakti, ki tvorijo majhno notranje dvori\xc5\xa1\xc4\x8de, sprednje pro\xc4\x8delje pa je poudarjeno z dvema vogalnima stolpo\xc2\xadma. Ohranjeno je \xc5\xa1e srednjeve\xc5\xa1ko jedro z zazidanim gotskim portalom v prvem nadstropju. Danes pa so v stavbi stanovanja.'